РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/258-13

28. јун 2013. године

Б е о г р а д

ЗАПИСНИК

25. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 28. ЈУНА 2013. ГОДИНЕ

Седница је почела у 11,05 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Жељко Сушец, Зоран Бојанић, Јелена Мијатовић, Биљана Илић Стошић, Живојин Станковић, Иван Карић, Јелена Травар Миљевић, као и заменици чланова Одбора: Биљана Хасановић Кораћ (заменик Ивана Јовановића), Радослав Миловановић (заменик Дејана Николића) и Невена Стојановић (заменик Зорана Васића).

Седници нису присуствовали чланови Одбора: Гордана Чомић, Иван Јовановић, Дејан Николић, Љубан Панић, Јудита Поповић, Ивана Динић, Константин Арсеновић и Зоран Васић.

Седници су присуствовали и Лепосава Сојић, помоћник министра енергетике, развоја и заштите животне средине, Зоран Ибровић, начелник Одељења за хармонизацију прописа са ЕУ у Министарству енергетике, развоја и заштите животне средине, Ксенија Ђошановић, ПР Министарства, Филип Радовић, директор Агенције за заштиту животне средине, Невенка Деспотовић из Министарства финансија и привреде, Горан Триван, секретар Секретаријата за заштиту животне средине Града Београда, Снежана Матић Бесарабић, помоћник директора Градског завода за јавно здравље, Војин Несторовић, директор за корпоративне послове Привредног друштва Термоелектране „Никола Тесла“, доо Обреновац, Зоран Бајић, шеф Службе за заштиту животне средине у Термоелектрани „Никола Тесла“, Жељко Мартиновић, саветник за односе са јавношћу у Термоелектрани „Никола Тесла“, Валентина Ђурета, координаторка алумни програма, Београдски фонд за политичку изузетност и Јелена Мићић из Центра модерних вештина.

С обзиром да се на седници Одбора обавља расправа у циљу обавештавања Одбора о питањима из његовог делокруга, а да није било кворума за рад и одлучивање, седница је започела на основу члана 72. став 5. Пословника Народне скупштине, без кворума.

Члан Одбора Иван Карић је у свом уводном излагању истакао да је ово што се догодило у Обреновцу само последица онога што се дешавало последњих годину дана. Саопштио је да су грађани Обреновца у 2012. години живели једну трећину године у изузетно загађеним условима, као и да је у 2011. години чак 186 дана концентрација честица била изнад дозвољене границе. Затим је пустио на дисплеју фотографије Обреновца, како би члановима Одбора показао и визуелно сву озбиљност проблема загађења у Обреновцу. Објаснио је да честице МП 10 и МП 2,5 које су довољно ситне да могу да се удахну, на себи могу да носе тешке метале, као и радиоактивне супстанце којих има у угљу. Када је пала киша, вредност ових честица је опала на 7. Апеловао је да не зависимо више од метереолошких услова, јер је то недопустиво у 21. веку. Изнео је податак да у Обреновцу и околини има близу 100 милиона тона пепела, као и да се око 2 милиона тона пепела годишње одлаже у ТЕ „Никола Тесла“, при чему се у само једном котлу ове термоелектране сагори 40 000 тона угља. Указао је на чињеницу да 300 000 људи у Европи умире од директних или индиректних последица рада термоенергетских постројења на фосилна горива, према извештају УНДП-а. Изнео је низ података о загађењу у Обреновцу у овој и преходној години.

С обзиром да је констатовала да Одбор има кворум за рад и одлучивање, председник Одбора је предложила да се дневни ред предложен у Сазиву допуни тачком: “Разматрање Предлога закона о изменама и допунама Закона о буџету Републике Србије за 2013. годину- раздео 26, Министарство енергетике, развоја и заштите животне средине и раздео 28, Министарство природних ресурса, рударства и просторног планирања“. Одбор је прихватио предлог председника Одбора, па је утврђен следећи

Д н е в н и р е д :

1. Информисање Одбора за заштиту животне средине о повећаној концентрацији честица ПМ 10 у ваздуху у Обреновцу;
2. Разматрање Предлога закона о изменама и допунама Закона о буџету Републике Србије за 2013. годину- раздео 26, Министарство енергетике, развоја и заштите животне средине и раздео 28, Министарство природних ресурса, рударства и просторног планирања.

Пре преласка на рад по тачкама утврђеног дневног реда, једногласно је усвојен Записник 23. седнице Одбора, одржане 5. јуна 2013. године, а већином гласова и Записник 24. седнице Одбора, одржане 11. јуна 2013. године.

Прва тачка дневног реда - **Информисање Одбора за заштиту животне средине о повећаној концентрацији честица ПМ 10 у ваздуху у Обреновцу**

У свом уводном излагању, Филип Радовић, директор Агенције за заштиту животне средине, истакао је да му није намера да умањи значај ових еколошких инцидената, нити да их оправда, али и да не жели да се они користе у политичке сврхе или у сврхе личне промоције. Затим се осврнуо на наводе које су Зелени Србије износили на Твитеру, а који се односе на ниво загађености а изнети су у милиграмима. Рекао је да се ради о минкрограмима, који су хиљаду пута мањи од милиграма. Када се ради о фотографијама које је Иван Карић приказао, рекао је да су призори запрепашћујући, али да се не ради о суспендованим честицама, јер су оне мале и не могу се видети голим оком, али да су баш из тог разлога опасне. Указао је на чињеницу да је ово 46. пут ове године да се овако нешто догодило, што је велики проблем, јер је Уредбом о квалитету ваздуха дозвољено да се повећана концентрација суспендованих честица догоди 35 дана годишње. Истакао је да мерне станице Агенције за заштиту животне приказују онлајн дневне резултате мерења.

У дискусији која је уследила учествовали су: Снежана Матић Бесарабић, помоћник директора Градског завода за јавно здравље, Војин Несторовић, директор за корпоративне послове Привредног друштва Термоелектране „Никола Тесла“, доо Обреновац, Лепосава Сојић, помоћник министра енергетике, развоја и заштите животне средине, Жељко Мартиновић, саветник за односе са јавношћу у Термоелектрани „Никола Тесла“, Горан Триван, секретар Секретаријата за заштиту животне средине Града Београда, Зоран Бајић, шеф Службе за заштиту животне средине у Термоелектрани „Никола Тесла“, Зоран Ибровић, начелник Одељења за хармонизацију прописа са ЕУ у Министарству енергетике, развоја и заштите животне средине, Радослав Миловановић, Александра Томић, Милица Војић Марковић и Иван Карић.

Снежана Матић Бесарабић, помоћник директора Градског завода за јавно здравље истакла је да је мониторинг који спроводи Градски завод потпуно аутоматизован и један од најсофистициранијих у Србији и да податке приказује у реалном времену. Ово што се догодило у Обреновцу назвала је удесним загађењем. Указала је на чињеницу да се током године бележе концентрације које прелазе дозвољене вредности, али исто тако и знатно ниже концентрације од дозвољених. Показала је члановима Одбора дијаграм, који показује да је било повећане концентрације ПМ 10 честица, али да честице ПМ 2,5, које доспевају директно у плућни паренхим, нису прелазиле дозвољену границу. Истакла је да се мониторинг у државној мрежи и локалној и урбаној мрежи, који финансира Секретаријат за заштиту животну средине града Београда, одвија на 18 мерних места у локалној урбаној мрежи, да је аутоматски и да је чекиран у оквиру међународног пројекта, који је водила и финансирала ЕУ и да радимо како се ради у ЕУ. Подаци из локалне урбане мреже за Град Београд се редовно, преко Агенције за заштиту животне средине Србије, са којом Завод има изванредну сарадњу, штампају у публикацијама Европске агенције за заштиту животне средине. Потврдила је да су честице ПМ – 10 и ПМ-2 штетне по здравље свих група у популацији, посебно деце старости од 0 до 6 година и да оне представљају континуирану опасност по респираторни систем и свакако се треба трудити да се оне доведу знатно испод граничне вредности, а да до 2016. године њихов ниво треба да буде 20 микрограма, на дневном нивоу.

Војин Несторовић, директор за корпоративне послове Привредног друштва Термоелектране „Никола Тесла“, доо Обреновац, истакао је да у Обреновцу постоје три мерне станице које мере квалитет ваздуха: једна је станица Агенције за заштиту животне средине, која се налази у центру Обреновца, на најпрометнијој раскрсници и циљано је ту постављена; друга мерна станица налази се у Основној школи "Јефимија", а поставио ју је градски Завод за јавно здравље и трећа је станица коју је опремило ЈП за заштиту животне средине на територији Градске општине Обреновац. Јавно предузеће за заштиту и унапређење животне средине је, пре три године, наручило студију Утицаја саобраћаја на квалитет ваздуха у Обреновцу и та студија је показала да је утицај саобраћаја на квалитет ваздуха исти као и утицај ТЕ "Никола Тесла. Навео је да се та три сата, колико је трајао акцидент, максимална концентрација честица кретала нешто испод 900 микрограма по метру кубном. Честице ПМ-2.5, чија величина не прелази 2.5 микрона, су најситније и најфиније честице које не могу да се задрже на трепљама носа, него пролазе чак и кроз алвеоле, и могу да оштете плућа. Њих је било врло мало. Закључио је да ово што се десило није било тако озбиљно по здравље, да јесте било гушења и да је сметало људима, пекле су их очи, крцкао им је песак у устима, али је кратко трајало и чим ја почела киша концентрација је пала на 6.7 микрограма по метру кубном.

Лепосава Сојић, помоћник министра енергетике, задужена за Сектор контроле и надзора (инспекцијски надзор) објаснила је да контролу спроводи Републичка инспекција, у континуитету већ годинама. Указала је на потребу за бољом сарадњом са невладиним организацијама, како би се што оперативније спровела контрола. Навела је да на сајту Министарства од пре два месеца постоји 24 сата дежурни телефон и мејл дежурне инспекције, где могу грађани стално да се јављају. У случају Обреновца, инспекција је изашла по сазнању, извршена је контрола и утврђено је шта је био разлог оваквих последица. Истакла је да није извршено решење наложено од стране инспектора у новембру месецу, којим је наложено да се изврши редовна мера по пројекту који важи још од 2004. године, по коме се ради рекултивација, затрављивање и заштита касета. Требало је да се спроведе сетва трава, а није спроведена, па је инспектор то констатовао и поднео одмах пријаву за привредни преступ. Инспекција ће и даље редовно контролисати и подносити пријаве, али се ту завршава њена надлежност. После тога су надлежни судови. Навела је пример из 2008. године, када је у некој сличној ситуацију поднета пријава за привредни преступ, коју је суд одбацио, уз образложење да је кривац ветар. Истакла је да је веома важно процесуирање пријава које инспекција подноси, као и кажњавање правних лица. Рекла је да се ради на изменама закона из области заштите животне средине и да ће се један део тих измена односити на повећање ефеката рада инспекције. Додала је да је сарадња са ТЕ „Никола Тесла“ врло коректна. ЕПС-у су наложене мере за летњи период с обзиром да се очекују лоше временске прилике, а надзор ће се поново вршити, у сарадњи са грађанима, на 15 дана. Скренута је пажња и на непримерено понашање локалног становништва, јер се дешавало да се стока напаса на посејаним пепелиштима и бесправно секу стабла тополе, која чине заштитни појас око касета, што смањује ефекте предузетих мера. Из тог разлога је неопходна едукација становништва.

Жељко Мартиновић, саветник за односе са јавношћу у Термоелектрани „Никола Тесла“ истакао је да је ТЕ „Никола Тесла“ државна компанија која не може да изађе из законских оквира који та иста држава прописује. Навео је да је, од 2003. године до данас, у изградњу електро филтера уложено више од 35 милиона евра, у систем за угушћени транспорт пепела на ТЕ "Никола Тесла" Б, који је показао да функционише боље од истог на ТЕНТ-у А. Следеће године се почиње са реализацијом кредита јапанске владе од 250 милиона евра за одсумпоравање. То је једини пројекат који се реализује у Југоисточној Европи такве врсте. Истакао је да су тог дана када се акцидент догодио, на депонији ТЕНТ-а А били сви директори и надлежни службеници на месту на коме се дешавао акцидент, не у било којој згради, него баш ту. Годишње инвестирање у одбрану на само једној депонији је 200.000 евра. То подразумева садњу траве, куповину цеви, куповину ђубрива и све оно што је неопходно да урадимо при садашњој технологији којом располажемо.

Горан Триван, секретар Секретаријата за заштиту животне средине Града Београда истакао је да Град Београд има легитимно право и обавезу да се бави Обреновцем, будући да је Обреновац део Београда. Навео је да ако је у овој држави последњих година неко заиста уложио пуно пара и има готових пројеката, када је у питању заштита животне средине, то јесте "Електропривреда Србије". Али, ово је заправо хронични проблем који траје онолико дуго колико траје Обреновац. Поставио је питање у вези са начином затрављивања земљишта на пепелиштима. Указао је на важност тога да невладине организације, као и политичке партије, реагују на овакве ствари, јер су оне заправо помоћ онима који раде у државним органима. Похвалио је став министра, која је рекла да, када се деси не акцидент, него удес, неко мора бити одговоран за то. Скренуо је пажњу да постоје техничка решења у овом тренутку о којима је Секретаријат информисан, а о којима је информисан и ТЕНТ и која су можда јединствена у свету ( веома је тешко технолошки спустити угљену прашину из ваздуха), јер сувише пара ТЕНТ зарађује да би могли да калкулишемо са 200-300 хиљада мање или више. Важно је да се сваки динар уложи у здравље грађана. Истакао је да локалне самоуправе, попут Београда, треба да добију више овлашћења и у заштити животне средине, јер, када се локална самоуправа нађе у ситуацији да сама може да контролише, регулише итд, она ће много ефикасније решавати локални проблем.

Зоран Бајић, шеф Службе за контролу и заштиту животне средине у Привредном друштву ТЕНТ истакао је да, у суштини, иако је много новца уложено, мало је уложено, јер је већи део овог новца који је потрошен био донација ЕУ. Поред тога, улагања су свакодневно велика и у редовно одржавање и ремонте. Системи заштите животне средине су увек, на жалост, по приоритету, били некако у сенци ових ствари, да ова земља не би остала без струје. Даље је рекао да једна велика политичка одлука, која треба да се донесе, а која није ни на ТЕНТ-у, ни на ЕПС-у, јер то није пословна одлука, је одлука о цени струје. ТЕНТ, као обвезник по принципу "загађивач плаћа", годишње уплаћује знатне суме новца раније у Фонд, а сада директно у Буџет РС, а само нешто од тог новца враћало се у пројекте ТЕНТ-а. Указао је и на проблем који настаје приликом јавних набавки семена за пројекат рекултивације.

У дискусији је изнето незадовољство због недоласка министра и директора ТЕНТ-а на седницу Одбора. Предложено је да се средства којима располаже ТЕНТ рационалније распореде, с обзиром да запослени тамо имају надпросечно високе плате и многе друге привилегије, па би се из таквих уштеда више средстава усмерило тамо где је најпотребније. Поново је указано на штету која је настала укидањем Фонда за заштиту животне средине и постављено питање представницима Министарства колико је средстава, од како је формирана нова Влада до сада, утрошено у превенцију, да се овакве ствари не догађају? С обзиром да је ребалансом буџета предвиђено да Министарство енергетике, развоја и заштите животне средине добије више новца за разлику од других министарстава, постављено је питање у шта ће тај новац бити уложен? У вези са праћењем оваквих ситуација, а с обзиром да постоје разлике у мерењима, постављено је питање да ли се ради о милиграмима или микрограмима, као и када ћемо знати списак одговорних људи. Скренута је пажња на чињеницу да је у Европској унији животна средина на првом месту и апеловано је да не будемо само декларативно за Европску унију.

У дискусији је указано на то да је у нашој земљи, на жалост, животна средина економска категорија и да смо стално између буџета и реализације и да треба поставити питање шта се радило последњих 12 и последњих пет година. С обзиром да су 2010. и 2011. године издвајања из Буџета РС за животну средину била највећа (између 1 и 2% буџета), то је деловало веома афирмативно, али се испоставило да се радило о кредитима, који сада доспевају за наплату. Констатовано је да је много средстава (око 30 милиона динара) уложено у заштиту од загађења ваздуха, али се поставља питање шта је са загађењем воде и земљишта, али и шта је са загађењем у другим деловима Србије („Колубара“, „Костолац“, Бор, Панчево). Скренута је пажња на последице загађења које по здравље имају грађани југа Србије, али и на последице НАТО бомбардовања на пораст малигних обољења и повећање морталитета, о чему се ћути. Указано је на потребу да се Одбору достави студија од Градског завода за јавно здравље о утицају загађења на здравље људи. Показаће се да је у срединама (велики градови), у којима се водило рачуна и где је улагано више новца боља ситуација него у срединама где и нема мерних станица, јер су неки делови Србије једноставно заборављени. Неспорно је да је потребно уоложити већа средства у нове технологије, али се ради о милионским износима, великим пројектима и великим кредитима, који су сада у фази имплементације. За Европом сада каснимо у овом погледу 30 година. Важно је да смо схватили да неке институције не комуницирају међу собом, али да ће после ове седнице разговарати и пронаћи нека конструктивна решења, која ће бити преточена у предлоге закона. Затражено је да се Одбору достави преглед ситуације у другим „црним тачкама“: „Колубари“, „Костолцу“, Панчеву, Бору, и то не само по питању загађења ваздуха, него и загађења земљишта и да ли постоји студија о последицама свега тога по људско здравље. Наглашено је да је потребно да се постигне политички консензус по питању опште стратегије заштите животне средине, како се не би стварао утисак вођења политичке кампање и промоције кроз овакве ситуације.

На предлог председника Одбора, Одбор је донео Закључак да Одбор подржава Инспекцију у њеном послу и захтева да појача надзор у летњем периоду, а од Термолелектране се захтева да све наложене мере што пре спроведе, а да одговорно лице одговара за пропусте.

Друга тачка дневног реда - **Разматрање Предлога закона о изменама и допунама Закона о буџету Републике Србије за 2013. годину - раздео 26, Министарство енергетике, развоја и заштите животне средине и раздео 28, Министарство природних ресурса, рударства и просторног планирања**

У уводном излагању, Невенка Деспотовић из Сектора буџета Министарства финансија и привреде, информисала је Одбор о томе да је Влада прихватила предлог Министарства за уштеду и смањење дефицита. Када се ради о Министарству енергетике и заштите животне средине, предлогом ребаланса буџета предвиђено је око 500 милиона динара више (заједно са Агенцијом за заштиту животне средине) него што је било у буџету за 2013. годину. Највише је повећан износ за рециклере. Дошло је до смањења код ИПА пројеката за неких 400 милиона динара, а све је рађено уз сагласност Министарства енергетике и заштите животне средине. Код Министарства природних ресурса дошло је до смањења дискреционих расхода.

Председник Одбора прокоментарисала је предлог закона о изменама и допунама Закона о буџету Републике Србије за 2013. годину, поставивши питање које су то специјализоване услуге, шта је то у шта ће Министарство енергетике и заштите животне средине да улаже и нагласила да је много важно да имамо увид у то шта је приоритет, јер негде се смањују средства, а негде су повећана. Поставила је и питање зашто су повећана социјална давања запосленима у Министарству. Одговорено је да на ова питања одговор може да да само Министарство енергетике и заштите животне средине, јер је то министарство распоредило средства у оквиру укупних средстава која су намењена за његов рад.

На предлог председника Одбора, Одбор је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету РС за 2013. годину, раздео 26 Министарство енергетике, развоја, заштите животне средине и раздео 28 Министарство природних ресурса, рударства и просторног планирања.

За известиоца Одбора на седници Одбора за финансије, републички буџет и контролу трошења јавних средстава одређен је председник Одбора.

Седница је завршена у 12,10 часова.

СЕКРЕТАР ОДБОРА ПРЕДСЕДНИК ОДБОРА

Милица Башић Милица Војић Марковић